Çubarov: «Qırımda ilhaqtan soñ qanunsız yolnen kelgenlerniñ episi onı terk etmek kerek»
24 fevral 2018, 17:55
Qırımda 2014 senesi fevralniñ 20-nden soñ Ukraina qanunını bozaraq peyda olğan er kes, onı terk etmek kerek. Bu fikirni fevralniñ 24-nde Qırımtatar Milliy Meclisiniñ yolbaçşısı Refat Çubarov, ATOda iştirak etken qırımlı askerlerge bağişlanğan «Qırımlı ateş sızığı» fotoleyhasınıñ taqdimi vaqtında beyan etti, dep bidire Qırım.Aqiqatnıñ muhbiri.
«Qırımdakilerniñ ekseriyeti bizni bekley (Ukrainanı – QA). İşte buña esaslanmaq kerek. Fevralniñ 20-nden soñ, Ukraina qanunlarını bozaraq (2014 senesi - QA) Qırımda peyda olğanlar ve er angi bir faaliyet başlatqanlarnıñ epsi, bizim qaytqanımıznı beklep oturmamalı. Olar erte yarıq toplanıp ketmek kerekler. Faraziy Konstantinov ve Aksönovlardan yarımadadan coyulmaq kerek», – dedi Çubarov.
Fevralniñ 24-nde Kyivdeki «Qırım evi»nde ATOda iştirak etken qırımlı askerlerge bağişlanğan «Qırımlı ateş sızığı» fotoleyhasınıñ taqdimi ötkerildi.
ATOda iştirak etken qırımlı askerlerge bağışlanğan «Qırımlı ateş sızığı» fotoleyhasınıñ taqdimi
Tedbirde qırımtatar halqınıñ lideri, Ukraina halq deputatı Mustafa Cemilev, qırımtatar Milliy Meclisi reisiniñ muavinleri İlmi Umerov ve Ahtem Çiygoz, qırımlı ATO askerleri iştirak etti.